Rapport li sar minn Kumitat tal-Parlament Ingliż iddeskriva l-Operazzjoni Sofija bħala proġett li ma jistax jilħaq il-miri tiegħu. Din l-operazzjoni kienet tnediet mill-Kunsill Ewropew f'Mejju tas-sena l-oħra wara serje ta' traġedji li ħallew mijiet ta' immigranti mgħerrqa fil-Mediterran. Għall-kuntrarju ta' operazzjonijiet oħra passati, bħal Mare Nostrum tal-Italja, li kienu ffukati fuq tiftix u salvataġġ, Sofija tikkonċentra iktar fuq it-twaqqif tat-traffikanti. L-Operazzjoni Sofija kellha tkun maqsuma fuq tliet fażijiet, bl-ewwel fażi li kienet tinvolvi l-ġbir ta' informazzjoni sensittiva dwar in-negozju tat-traffikar, kif ukoll it-taħriġ u t-trasferiment tas-suldati. It-tieni fażi bdiet f'Ottubru li għadda u, skont dokument ta' Jannar 2016 ippubblikat mill-Wikileaks, din kienet maqsuma f'żewġ fażijiet oħra: 2A u 2B. Filwaqt li l-fażi 2A kellha topera f'ibħra internazzjonali, il-fażi 2B kellha tidħol f'ibħra territorjali Libjani. It-tielet fażi kienet tinvolvi koperazzjoni diretta mal-awtoritajiet Libjani għall-qbid u l-arrest tat-traffikanti. Fid-dokument maħruġ mill-Wikileaks, il-Kmandant responsabbli mill-operazzjoni, Enrico Credendino, kien sostna li minn perspettiva militari huwa kien lest biex imexxi l-operazzjoni fil-fażi 2B; jiġifieri f'ibħra territorjali Libjani. Madankollu, wissa li mill-aspett politiku u legali kien hemm diversi ostakli, ewlenija fosthom il-poter li jarrestaw it-traffikanti, kif ukoll f'liema pajjiż dawn se jgħaddu ġuri. Problema oħra kienet in-nuqqas ta' struttura li biha l-Operazzjoni Sofija setgħet taħdem f'sinerġija ma' operazzjonijiet internazzjonali oħra li jista' jkun hemm fil-Libja iktar 'il quddiem. Ir-rapport tal-Kumitat Parlamentari Ingliż ippubblikat din il-ġimgħa jikkonferma li fil-fatt l-operazzjoni baqgħet qatt ma pproċediet għall-fażi 2B. Ir-rapport Ingliż, fost ir-raġunijiet li jelenka għall-fatt li fl-opinjoni tiegħu din l-operazzjoni mhux qed tirnexxi, isemmi li din mhux qed topera f'ibħra territorjali bħalma kien miftiehem, iżda qed taħdem biss f'ibħra territorjali. Ir-rapport jgħid ukoll li l-ħtif u t-tkissir ta' bastimenti tal-injam fil-Libja qed iwassal biss biex it-traffikanti jduru għal dinghies tal-lasktu, li huma iktar perikolużi u li qed ikunu wkoll ta' kwalità inferjuri. Inċidentalment dan il-fattur issemma wkoll f'aħbarijiet separati din il-ġimgħa, fejn qed ikun issuspettat li dawn id-dinghies qed jiġu impurtati miċ-Ċina. Minkejja li r-rapport tal-Kumitat Ingliż kien negattiv, tajjeb jingħad li s'issa din l-operazzjoni kellha xi suċċessi wkoll. Biżżejjed wieħed jgħid li b'kollox ġew salvati 14,000 persuna, għalkemm din il-figura hija ferm inqas minn dik milħuqa minn Mare Nostrum. Inqabdu 114-il bastiment li huwa ssuspettat li kienu qed jintużaw għat-traffikar, filwaqt li 69 persuna suspettati li huma traffikanti ġew arrestati mill-awtoritajiet Taljani. Wieħed irid jara jekk il-pajjiżi Ewropej humiex se jqisu dawn is-suċċessi bħala raġuni valida biżżejjed biex tinżamm għaddejja l-operazzjoni, anke jekk din weħlet fit-tieni stadju, inkella hux se jaslu għall-istess konklużjoni tal-Ingilterra u jqisuha bħala falliment.